送志宏西上
作者：洪邁
朝代：宋

paragraphs: 九州眼一槩，餘子真瑣瑣。
嶽立㟝嶁中，喜此高岋峨。
如公吾輩人，取友一到我。
揮毫賦垂天，風雨卷蓬顆。
相期八表遊，未覺夙心左。
解龜醉江閣，酒面山月墮。
起瞻帝鄉雲，感歎不成坐。
何須飛霞佩，自辦凌風舸。
瀛洲渺溟渤，萬里一掀簸。
緘詩寄天涯，秉燭對新火。
那知市門仙，斗祿事么麽。
空餘腸九迴，上疏何日果。